Boeing Business Jet

Boeing Business Jet eli BBJ on yhdysvaltalaisen Boeingin valmistama, pääasiassa Boeing 737 NG- ja MAX-liikennelentokonemallistoon pohjautuva liikesuihkulentokonemallisto, joka alkujaan tuli myyntiin vuonna 1998. BBJ1 perustuu 737-700-koneeseen ja siihen saa enimmillään yhdeksän polttoainesäiliötä, joilla saavutetaan yli 11 000 kilometrin toimintamatka. Koneessa on 737-800:n siivet ja laskutelineet. BBJ2 perustuu 737-800:aan ja BBJ3 vastaavasti 737-900:aan. Sen pohjalta kehitettiin matkustajaliikenteeseen pitkän toimintamatkan versio 737-900ER. Nykyään valmistettavat BBJ 737-versiot perustuvat 737 MAX -mallistoon, ja niiden nimet ovat puolestaan BBJ MAX 7, BBJ MAX 8 ja BBJ MAX 9. Näiden ohella tarjolla oli vuoteen 2022 saakka myös liikelentokoneversiot 747-8i-, 787- sekä 777-malleista (vuonna 2023 tarjolla on laajarunkomalleista enää BBJ 777X ja 787). Eri laajarunkomalleja on tilattu vuoteen 2022 mennessä viitisenkymmentä kappaletta. 737-malleissa on yhdysrakenteiset matkustajaportaat, joten niillä voidaan operoida myös vaatimattomasti varustetuilta lentoasemilta. 
Malliston historia ja ominaispiirteet.
BBJ sai alkunsa Boeingin toimitusjohtaja Phil Conditin ja General Electricin toimitusjohtaja Jack Welchin päivällistapaamisesta vuonna 1996. Welch tiedusteli Conditilta, saisiko tuolloin uuteen 737NG:hen Gulfstream V:tä vastaavan toimintamatkan, sillä hän koki liikesuihkukoneet liian ahtaiksi. Päädyttiin 737-700:aan, johon tuli 737-800:n vahvistetut siivet. Koneen pääsuunnittelijana toimi Borge Boeskov. Boeing ja GE päätyivät perustamaan yhteisyrityksen, BBJ Companyn, joka edelleen vastaa malliston huolinnasta ja ylläpidosta. Yhtiön palveluihin kuuluu muun muassa ympärivuorokautinen huolto- ja varaosapalvelu, johon sisältyy pikatoimitusmahdollisuus. Vuoteen 2023 mennessä sen 737-malleja on toimitettu yli 150 kpl, mutta tarkka lukumäärä ei ole tiedossa, sillä ainoastaan osa tilauksista on julkisia. Viimeinen NG-sarjaan pohjaava BBJ toimitettiin asiakkaalle vuonna 2021.
Mallisto.
Boeing 737-200 Executive.
Boeing tarjosi jo 1970-luvulla 737-200 Advanced -koneen yksityisversiota, jolla oli sopivasti varusteltuna enimmillään 4 000 merimailin toimintamatka 1 134 kg kuormalla. Valtamerilentoja varten koneeseen asennettiin lisäpolttoainesäiliöt ja jokin pitkänmatkan suunnistusjärjestelmä, usein LORAN.
BBJ1.
Sertifioitiin alkujaan nimellä 737-700 Increased Gross Weight, 737-700IGW. Lentoonlähtömassan maksimi 77 564 kg ja tehokkaammat jarrut kuten -800-sarjassa. Vuodesta 1999 siinä on ollut vakiovarusteena 27 000 paunan työntövoima moottoria kohden. Julkisesti tiedossa olevia BBJ1-toimituksia on 113.
BBJ2.
BBJ2 on 737-800, jonka hätäuloskäynneistä kaksi on poistettu käytöstä, ja mahdollisesti vähintään toinen takaovista. Matkustamotilaa neljännes enemmän ja rahtitilaa kaksinkertaisesti BBJ1:een nähden. Julkisesti tiedossa on 23 BBJ2-toimitusta.
BBJ3.
Perustuu 737-900ER:ään. Osa hätäuloskäynneistä voidaan poistaa käytöstä. 5 lisäpolttoainesäiliöllä yli 5 400 merimailin toimintamatka. Matkustamotilaa 11 % enemmän kuin BBJ2:ssa. Markkinoille 2009. Julkisesti tiedossa on vain 7 BBJ3-toimitusta.
BBJ MAX 7, 8, 9.
BBJ MAX 8 esitelty 2. huhtikuuta 2014, BBJ MAX 7 14. kesäkuuta 2016. Ensimmäinen BBJ MAX 8 toimitettiin kesäkuussa 2021, ja ensimmäinen BBJ MAX 9 valmistui elokuussa 2021. Esim. BBJ MAX 8:lla on 82 190 kg:n enimmäislentoonlähtömassa ja 7 lisäpolttoainesäiliöllä 6 640 km:n toimintamatka. Sarjaa on tilattu kevääseen 2023 mennessä ainakin 20 kpl. BBJ MAX 7:llä on kaikista BBJ 737 -koneista pisin toimintamatka, ja sen ensitilaus tehtiin 2016. Erityisesti BBJ MAX hyötyy liikennekonetaustastaan, sillä koska se on rakennettu liikennekonestandardien mukaan, voidaan huomattavasti harvemmassa yksityiskonekäytössä raskashuoltoväliä venyttää jopa 12 vuoteen BBJ MAX-sarjalle kehitetyn erikoishuolto-ohjelman mukaisesti.
BBJ 747.
440 neliömetriä matkustamopinta-alaa, 100 matkustajalla 16 436 km:n toimintamatka. Toiseksi suurin koskaan rakennettu liikelentokone.
BBJ 777.
Tässä alkuperäiseen 777-perheeseen perustuvassa mallistossa on 17 220–18 580 km:n toimintamatka 75 matkustajalla.
BBJ 777X.
Ei vielä liikenteessä. Toimintamatka 25 matkustajalla 20 985–21 920 km:n välillä.
Tekniikka ja varustelu.
Merkittävin ero BBJ:n ja vastaavan liikennekone-737:n välillä on, että BBJ:ssä on lähes kaikki tavallisesti maksulliset teknis-operatiiviset lisävarusteet ilman eri veloitusta. Liikekoneen matkustamon erikoisvarusteet, kuten sisustuselementit ja viihde-elektroniikka, tulevat ulkopuoliselta toimittajalta, ja niitä koskee erillinen tyyppihyväksyntä. Nämä asennetaan ja koelennetään erikseen Boeingin suorittaman teknisen koelennon jälkeen. Loppukokoonpanon, johon kuuluu myös lisäpolttoainesäiliöiden asennus, suorittaa Aloft-yhtiö Georgetownissa, Delawaressa, ja se kestää jopa kolme kuukautta koneen valmistumisen jälkeen. Lisäpolttoainesäiliöiden enimmäismäärä on yhdeksän, jolloin kokonaispolttoainevetoisuus on 37 712 kg. Saatavilla on suuri määrä huonekaluja, mukaan lukien sänkyjä, sohvia ja somisteita. Osaa näistä ei kuitenkaan ole hyväksytty käytettäväksi rullauksen, lentoonlähdön eikä laskun aikana, tai tällaista käyttöä on rajoitettu. Tyypillisiä muita järjestelmiä ovat mm. satelliittiviestinyhteydet, korkean ilmanalan laskeutumismahdollisuus, parannettu ilmastointi ja heijastusnäytöt sekä infrapuna- ja millimetriaaltotutkat, jotka helpottavat laskeutumista erittäin haastavassa säässä. Erikoistutkien kuva näytetään heijastusnäytöillä tai keski-alakonsolissa.